I. Korčok: "Bezpečnostná stratégia Slovenskej republiky odráža poznanie, že dianie vo svete sa nás bytostne dotýka"
Štátny tajomník Ministerstva zahraničných vecí a európskych záležitostí SR Ivan Korčok sa dnes (11. septembra) stretol na pôde rezortu diplomacie so zástupcami parlamentných politických strán, mimovládnych organizácií a novinárskej obce, aby im predstavil návrh Bezpečnostnej stratégie Slovenskej republiky. Dokument spracovala medzirezortná pracovná skupina a ministerstvo dokument predložilo do medzirezortného pripomienkového konania a na celospoločenskú diskusiu.
Štátny tajomník I. Korčok podčiarkol význam dokumentu, ktorý sa prijíma v kľúčovom období prebiehajúcich zmien bezpečnostného prostredia a hľadania možností hlbšej európskej integrácie v niektorých oblastiach. "Bezpečnostné prostredie sa zmenilo, a zmenilo sa k horšiemu. Musíme sa vysporiadať s novými typmi hrozieb – hybridnými vojnami, útokmi vedenými na infraštruktúrne ciele v prostredí internetu, terorizmom, klimatickými zmenami, migráciou... Sú to nové fenomény, ktorých poznanie nás vedie k záveru, že bezpečnostná situácia sa zhoršila oproti roku 2005, keď sa zrodila predchádzajúca Bezpečnostná stratégia SR. Druhým bodom je, že potrebujeme v našom prostredí rozpracovať strategické dokumenty EÚ aj NATO v bezpečnostnej oblasti. Dôležité je však aj to tretie: základy bezpečnostnej stratégie ako politického strešného dokumentu sa nijako nemenia," uviedol I. Korčok. Stratégia zdôrazňuje význam aktívneho členstva SR v medzinárodných organizáciách, osobitne v Európskej únii a Severoatlantickej aliancii, ktoré zostávajú základnými piliermi našej bezpečnosti a prirodzeným priestorom pre realizáciu našej bezpečnostnej politiky.
Ako to konštatoval štátny tajomník MZVaEZ SR, Bezpečnostná stratégia SR je rámcový materiál, od ktorého by sa mali odvíjať ďalšie výhľadové a plánovacie dokumenty. Stratégia bude v septembri predložená na rokovanie vlády SR a následne by ju mala prerokovať a schváliť aj Národná rada SR.
|Štátny tajomník Ivan Korčok počas stretnutia z predstaviteľmi politických strán ohľadne bezpečnostnej stratégie.|